मुख्यमंत्री अखिलेश यादव ही नहीं पूरी समाजवादी सरकार और पार्टी विपक्ष के खिलाफ मोर्चा खोले हैं। समाजवादी सरकार के कद्दावर नेताओं ने तो बसपा और उसकी सुप्रीमो मायावती के खिलाफ अभियान ही चला रखा है। बसपा राज की खामियों को बढ़ा-चढ़ाकर पेश किया जा रहा है। इस बात का अहसास कानपुर के डीएवी लान में सघन जनसम्पर्क अभियान का प्रारम्भ करते हुए वरिष्ठ मंत्री शिवपाल सिंह यादव की बातों से हुआ जहां भीड़ को देख कर उनका उत्साह चरम पर पहुंच गया और बोले बसपा कुशासन के खिलाफ पिछले पांच सालो में नौजवानों, मुस्लिमों और समाज के सभी वर्गों के लोगों के संघर्ष से प्रदेश में समाजवादी पार्टी की बहुमत की सरकार बनी है। इस सरकार का लक्ष्य विकास का लाभ जन-जन तक पहॅुचाना है। पिछली सरकार के समय प्रदेश बदहाल और बदनाम हुआ था। समाजवादी पार्टी की सरकार गांव-गरीब और लोकतंत्र तथा समाजवाद को मजबूत करने का काम कर रही है। वहीं प्रदेश प्रवक्ता राजेन्द्र चौधरी ने लखनऊ में जिला/महानगर कमेटी द्वारा आयोजित कार्यक्रम में मुख्य अतिथि पद से बोलते हुए कहा कि समाजवादी पार्टी विकास के साथ व्यवस्था परिवर्तन की लड़ाई भी लड़ रही है। बसपा मुख्यमंत्री ने दलितों के नाम पर धोखा दिया। उन्हें लोकलाज नहीं थी। समाजवादी पार्टी की नीतियां जनता की भलाई के लिए है।